Boekoorsig: Moord op StellenboschMoord op Stellenbosch deur gesoute joernalis Julian Jansen, die topverkoperouteur van Die De Zalze-moorde en Seuns sonder pa’s word uitgegee deur Human & Rousseau. Stellenbosch. Hierdie internasionaal bekende dorp is die tuiste van talle sakereuse, skatrykes, hooggeleerdes en beroemdes. Die lokteks op die agterblad van Moord op Stellenbosch lui: “Maar dié idilliese beeld versluier ’n skadukant. Tussen die ou eikebome, blou berge en geskiedkundige wynplase broei dieselfde boosheid wat Suid-Afrika een van die lande met die hoogste moordsyfers ter wêreld maak.” Die afgelope twintig jaar het vele opspraakwekkende moorde uit die dorp van weelde en wyn die land behoorlik laat gis. “Wanneer Stellenbosch se masker afgeruk word, is dit vir die publiek moeilik om weg te kyk van die gru-gesig wat ontbloot word. Moorde in die dorp kry dikwels buitengewone mediadekking, veral wanneer die slagoffer ’n welgestelde persoon of ’n jong mens in die fleur van hul lewe is, want dit is juis dié moorde wat die kontras tussen Stellenbosch se openbare beeld en die werklikheid die helderste illustreer” (9). Moord op Stellenbosch beslaan 231 bladsye, 12 hoofstukke en verskeie volkleurfoto’s. Jansen skryf boeiend oor die Franschhoekpas-moorde, Inge Lotz, Felicity Cilliers, Erin van Rensburg, Klaas Jonkheid, Charmelin Davids, Alberto Costa, die De Zalze-moorde, Susan Rohde, Hannah Cornelius, Marie Verwey en Stefan Smit. Dit is tragiese verhale van jaloesie, wellus, woede, luiheid en gierigheid wat tot die skokverlies van menselewens gelei het. Jansen het onderhoude met familie en vriende van die slagoffers gevoer, toegang verkry tot geslote polisiedossiere en vertel ook wat in die hof gebeur het tydens die verhore. Daar is ook insiggewende getuies van kenners. Hy onthul inligting waaroor daar nie voorheen berig is nie en herskep die ware verhale van ’n uiteenlopende verskeidenheid slagoffers en moordenaars. Heel voor in Moord op Stellenbosch bedank hy dan ook elkeen wat goedgunstig inligting met hom gedeel het en dra hy die boek op aan die families van elk van die slagoffers wie se stories vertel word. Dr. Johan Burger, navorser aan die Instituut vir Sekerheidstudies, lewer die volgende kommentaar: “Ons as Suid-Afrikaners leef met hierdie beelde van marteling, van ernstige geweldsmisdade en uiteindelik moord en verkragting en dan word iets in die media gerapporteer, soos die Inge Lotz-geval. Hier is ’n meisie, ’n pragtige blondekop, jonk, op universiteit, ’n mooi toekoms voor haar, op foto’s is sy stralend van geluk. Dan word sy wreed vermoor. Skielik kry hierdie syfers waarmee ons gekonfronteer word ’n gesig, dié van ’n mooi jong meisie” (11). Meteens is die moorde nie maar net gesiglose misdaadstatistiek nie, maar word ons daaraan herinner dat iemand wreed van sy of haar lewe ontneem is. Danksy joernaliste soos Jansen wat die gebeure soos dit ontvou het aan ons voorhou, vergeet ons nie die slagoffers nie. Moord op Stellenbosch is nie ’n maklike boek om te lees nie. Dit is wel interessante leesstof – ek bedoel dit geensins op ’n makabere manier nie, maar verwys na die prosesse wat gevolg is om die moordenaars aan die pen te laat ry en te laat boet vir hulle afskuwelike dade. Die arm seisoenwerker Felicity Cilliers, ’n enkelma van drie seuntjies, se liggaam is byvoorbeeld in ’n wingerd gevind. Haar moord was vir 11 jaar lank onopgelos, maar uiteindelik het geregtigheid tog geseëvier en is haar moordenaar lewenslank tronk toe gestuur. Die arm van die gereg is lank. Moord op Stellenbosch is by toonaangewende boekwinkels beskikbaar, maar jy kan jou kopie ook hier aanskaf.